Почитаема госпожо Президент на Република България,
Уважаеми господин Ариас, управители и членове на Европейската лига за икономическо сътрудничество,
Скъпи колеги, дипломати, експерти и гости,
Приветствам ви от името на Ръководството на Българската академия на науките на днешната международна конференция. За Европейската лига за икономическо сътрудничество е чест да отбележи своята забележителна 80-годишнина именно тук, в стратегическо партньорство с водещата научна институция на България и под авторитетния патронаж на Президента на Република България г-жа Илияна Йотова.
В своята фундаментална интерпретация на световната история, известният британски историк Питър Франкопан ни напомня, че регионите, свързващи Изтока и Запада, винаги са били нервната система на планетата. Той посочва, че големите геополитически възходи и кризи в историята се решават именно по веригата на древните Пътища на коприната.
Днес сме свидетели на модерното възраждане на тази нервна система чрез така наречения Среден коридор. Тази стратегическа ос свързва Южен Кавказ и Централна Азия с европейския пазар, а Черно море и Източна Европа се оказват крайната, критична точка за сигурността на този нов път.
Тази мащабна глобална трансформация, съпътствана от дълбоки геополитически сътресения, крие в себе си и алюзията за Всемирния потоп. Но вярвам, че подобно на древния разказ, краят на този потоп от несигурност и конфликти вече започва да се вижда от върховете на Арарат — именно в този регион, който днес привлича нашия поглед и изисква намирането на нова стабилност, суша и ново начало за Европа.
Тази дълбока диверсификация обаче не би трябвало да означава раздяла с европоцентризма. Напротив, тя трябва да е неговото радикално преосмисляне. Днес центърът на тежестта на европейската сигурност се измества на Изток. В този контекст, сигурността и стабилността в Черноморския басейн и Балканите не са просто регионален въпрос, а фундаментът, върху който се крепи цялата европейска система за сигурност. Балканите и Черно море вече не са периферия, а естествената географска, технологична и стратегическа врата на този глобален коридор. Без сигурни морски пътища и без здрава свързаност тук, целият икономически поток между континентите остава уязвим.
Това е и причината темата да заеме толкова централно място в неотдавнашната реч на председателя на Европейската комисия Урсула фон дер Лайен за състоянието на Съюза. В своето обръщение тя ясно дефинира Средния коридор като стратегически избор за независима и диверсифицирана Европа, като обяви мащабен пакет от 12 милиарда евро по линия на Global Gateway. За българската държава и за нашите партньори е сериозно признание фактът, че тя анонсира предстоящото организиране на Регионална среща на върха за свързаността съвместно с министър-председателя на България.
Като учени, ние в Българската академия на науките знаем, че управлението на тези мащабни процеси и защитата на инвестициите изискват иновации и научно обосновани стратегии. Радвам се, че нашият Център за изследване на националната сигурност и отбрана е в челните редици на тези анализи.
През днешния ден ще обсъдим как космическите технологии, спътниковият мониторинг и цифровата свързаност могат да защитят критичната инфраструктура и транспортните маршрути по този съвременен Път на коприната. Науката днес дава на държавниците инструментите за предвиждане и управление на кризи, които са фундаментални за стабилността на целия континент.
Този форум събира на едно място наука, политика, дипломация и бизнес — комбинация, която трябва да начертае сигурно бъдеще за Източна Европа в епохата на глобална трансформация.
Пожелавам на всички участници вдъхновяващи дискусии, смели идеи и успешно партньорство. И най-вече чуваемост.
Благодаря ви и на добър час!




